RAPORT AL COMISIEI CĂTRE CONSILIU Al nouălea raport privind punerea în aplicare a Regulamentului (CE) nr. 866/2004 al Consiliului din 29 aprilie 2004 și situația rezultată în urma aplicării sale în perioada 1 ianuarie – 31 decembrie 2012 /* COM/2013/0299 final */





RAPORT AL COMISIEI CĂTRE CONSILIU Al nouălea raport privind punerea în aplicare a Regulamentului (CE) nr. 866/2004 al Consiliului din 29 aprilie 2004 și situația rezultată în urma aplicării sale în perioada 1 ianuarie – 31 decembrie 2012 INTRODUCERE Regulamentul (CE) nr. 866/2004 al Consiliului privind regimul stabilit în temeiul dispozițiilor articolului 2 din Protocolul nr. 10 din Actul de aderare[1] (denumit în continuare „Regulamentul privind linia verde”, RLV) a intrat în vigoare la 1 mai 2004. Acesta stabilește condițiile de aplicare a dispozițiilor din dreptul UE circulației persoanelor, bunurilor și serviciilor peste linia de demarcație dintre zonele din Republica Cipru în care guvernul nu exercită un control efectiv și zonele în care acesta exercită un astfel de control. Pentru a asigura eficacitatea acestor norme, aplicarea lor a fost extinsă la linia de demarcație dintre aceste zone și zona estică de suveranitate a Regatului Unit (Eastern Sovereign Base Area, ESBA)[2]. Prezentul raport acoperă perioada cuprinsă între 1 ianuarie și 31 decembrie 2012. În cursul perioadei care face obiectul raportului, Comisia nu a propus nicio modificare a RLV și nici nu a modificat normele de aplicare a acestuia. Comisia a întreținut un dialog constructiv cu autoritățile relevante ale Republicii Cipru și cu administrația zonei de suveranitate (Sovereign Base Area, SBA) în ceea ce privește punerea în aplicare a regulamentului. 1. TRECEREA LINIEI DE DEMARCAȚIE DE CĂTRE PERSOANE 1.1. Trecerea liniei de demarcație prin punctele de trecere autorizate Regulamentul prevede un cadru juridic stabil privind libera circulație a ciprioților, a altor cetățeni UE și a resortisanților țărilor terțe care trec linia verde (denumită în continuare „linia de demarcație”) prin punctele de trecere autorizate. Comparativ cu anii precedenți, în 2012 s-a înregistrat o scădere vizibilă atât a numărului de ciprioți greci, cât și a numărului de ciprioți turci care au trecut linia de demarcație. Conform datelor puse la dispoziție de Republica Cipru, în perioada care face obiectul raportului s-au înregistrat 481 732 de treceri (față de 621 406 în perioada anterioară) ale ciprioților greci și 154 778 de treceri (față de 210 877 în perioada anterioară) ale vehiculelor cipriote grecești din zonele controlate de guvern către partea de nord a Ciprului. De asemenea, în aceeași perioadă s-au înregistrat 850 362 de treceri (față de 937 789 în perioada anterioară) ale ciprioților turci și 280 358 de treceri (față de 348 225 în perioada anterioară) ale vehiculelor cipriote turce din partea de nord a Ciprului către zonele controlate de guvern[3]. Numărul cetățenilor UE, alții decât cetățenii ciprioți, și al resortisanților țărilor terțe care trec linia de demarcație a scăzut, de asemenea, semnificativ. Conform datelor puse la dispoziție de Poliția Republicii Cipru (denumită în continuare „CYPOL”), pe durata perioadei care face obiectul raportului au mai fost efectuate 530 014 treceri de către cetățeni ai UE care nu sunt ciprioți și de către resortisanți ai țărilor terțe (față de un număr de 634 218 în perioada anterioară). 67 % din aceste treceri (354 713) au avut loc la punctul de trecere pietonal de pe strada Ledra, unde s-au realizat în continuare majoritatea trecerilor efectuate de către neciprioți (în principal turiști). Cifrele colectate de comunitatea cipriotă turcă indică aceeași tendință descrescătoare a numărului de treceri, și anume 658 117 treceri ale ciprioților greci și 233 682 de treceri ale vehiculelor cipriote grecești din zonele controlate de guvern către partea de nord a Ciprului și 1 398 866 de treceri ale ciprioților turci și 516 852 de treceri ale vehiculelor cipriote turce în sens invers. În plus, dinspre zonele controlate de guvern către partea de nord a Ciprului au trecut 1 107 672 de resortisanți străini, alții decât ciprioții. Cifrele furnizate de CYPOL menționate anterior nu includ însă date privind persoanele și vehiculele care au trecut dinspre partea de nord a Ciprului înspre ESBA pe la punctele de trecere Pergamos și Strovilia[4]. Administrația ESBA nu ține evidențe detaliate pentru aceste două puncte de trecere. Cu toate acestea, ESBA estimează, pe baza informațiilor furnizate de comunitatea cipriotă turcă, că 48 807 de ciprioți greci (față de 84 407 în perioada anterioară) au trecut în partea de nord a Ciprului și că 315 683 de ciprioți turci (față de 450 408 în perioada anterioară) au trecut în zonele controlate de guvern, în timp ce 84 801 cetățeni ai UE, alții decât cetățenii ciprioți, și resortisanți din țări terțe au trecut în ambele direcții, prin punctele de trecere situate în ESBA. În 2012, numărul angajaților CYPOL care lucrează direct la punctele de trecere a crescut la 80 (față de 77 în 2011). Marea majoritate a trecerilor s-au desfășurat fără probleme, deși în perioada care face obiectul raportului au fost semnalate câteva incidente. Aceste incidente au reprezentat o sursă de îngrijorare pentru comunitatea cipriotă turcă. Un autobuz cipriot turc cu turiști UE la bord care nu fusese autorizat să treacă linia de demarcație în cursul ultimei perioade de raportare a fost din nou oprit, în martie 2012, la punctul de trecere Agios Dhometios în timp ce transporta cetățeni britanici care locuiesc în Kyrenia și care se deplasau către Larnaca. Autobuzul avea un certificat de inspecție tehnică emis de Republica Cipru, iar șoferul avea permis de conducere pentru profesioniști. Cu toate acestea, autoritățile din Republica Cipru au solicitat și prezentarea unei licențe de turism. Comisia a informat autoritățile Republicii Cipru că nu este nici necesar și nici oportun să se solicite o licență de turism pentru o societate de autobuze care este situată în zonele în care acquis-ul nu se aplică. Această problemă nu a fost încă soluționată. La începutul anului 2012, Comisia a primit plângeri în ceea ce privește o modificare a formalităților la punctele de trecere, legată de permisele de conducere, care consta în impunerea obligației, aplicabile soților/soțiilor cetățenilor ciprioți turci care sunt resortisanți ai/resortisante ale țărilor terțe, de a deține un permis de conducere din țara lor de origine pentru a avea dreptul de a conduce în Republica Cipru. Comisia a ridicat această chestiune în discuțiile cu autoritățile Republicii Cipru pentru a determina dacă a existat vreo modificare a politicii, ceea ce ar fi necesitat notificarea Comisiei, astfel cum se prevede în RLV[5]. Comisia a observat, de asemenea, că, în perioada care face obiectul raportului, autoritățile Republicii Cipru au emis o notă verbală în care își reafirmau poziția în ceea ce privește punctele legale de intrare în Cipru și de ieșire din Cipru și care, în opinia Comisiei, nu reflecta în mod corect conținutul RLV. Astfel cum s-a menționat în mai multe ocazii, Comisia acordă o mare importanță liberei circulații a cetățenilor UE și a familiilor acestora peste linia verde. 1.2. Migrația neregulamentară peste linia verde și azilul Cifrele furnizate de CYPOL pentru 2012 indică o ușoară scădere a migrației neregulamentare peste linia de demarcație dinspre partea de nord a Ciprului către zonele controlate de guvern. În 2011, 1 265 de migranți aflați în situație neregulamentară (față de 1 311 în perioada anterioară) au fost reținuți în zonele controlate de guvern[6]. 19 migranți aflați în situație neregulamentară au intrat direct în zonele controlate de guvern (față de 1 migrant în perioada anterioară) și 13 persoane (față de 18 în perioada anterioară) au intrat prin ESBA, numărul total al migranților aflați în situație neregulamentară reținuți ridicându-se astfel la 1 297 de persoane (față de 1 330 în perioada anterioară). Ca motiv posibil, CYPOL a indicat reducerea perspectivelor de angajare, din cauza crizei economice din Cipru, precum și creșterea numărului de personal și de patrule în conformitate cu noul plan strategic al CYPOL pentru perioada 2012-2015 de combatere a migrației neregulamentare. Majoritatea migranților aflați în situație neregulamentară reținuți erau cetățeni din Siria, Iran și Georgia (a se vedea anexa VI). Migranții aflați în situație neregulamentară sunt reținuți, în general, cu ocazia controalelor efectuate de-a lungul liniei de demarcație și în aeroporturi atunci când încearcă să părăsească Republica Cipru. Resortisanții țărilor terțe care solicită protecție internațională sunt, în mod normal, identificați la secțiile de poliție atunci când depun cerere de azil. Din cei 1 265 de migranți aflați în situație neregulamentară, 542 de persoane (42,8 %) au depus cereri de azil în Republica Cipru. În perioada care face obiectul raportului s-a înregistrat o creștere semnificativă a numărului de cetățeni din Siria care au depus o cerere de azil. Evaluarea CYPOL privind ruta de acces a migranților aflați în situație neregulamentară către zonele controlate de guvern se bazează pe aceleași criterii ca și în anii precedenți, în primul rând pe documente (cărți de identitate, pașapoarte, vize, ștampile de intrare/ieșire din Turcia sau „vize” sau „permise de ședere” eliberate de „RTCN”, alte documente justificative, cum ar fi permisele de conducere, declarațiile migranților, dar și alte mijloace de probă, cum ar fi lipsa unor documente de identificare, bancnote turcești). Majoritatea migranților aflați în situație neregulamentară ajung în zonele controlate de guvern prin Turcia și prin partea de nord a Ciprului. În conformitate cu informațiile primite de la comunitatea cipriotă turcă, 41 de migranți aflați în situație neregulamentară au fost reținuți în partea de nord a Ciprului, 39 dintre aceștia fiind sirieni. Unui număr de 2 072 de migranți li s-a refuzat intrarea în partea de nord a Ciprului, la diferite puncte de intrare[7]. În perioada de referință, 741 de persoane au fost „deportate” din partea de nord a Ciprului[8]. Nu există o cooperare directă în materie de poliție și imigrare între Republica Cipru și comunitatea cipriotă turcă. Cu toate acestea, reprezentanții celor două comunități se reunesc periodic în cadrul unui comitet tehnic privind criminalitatea și chestiunile penale aparținând celor două comunități, care funcționează sub egida ONU[9]. Ca o extensie a acestui comitet, cele două comunități au înființat, de asemenea, un mecanism pentru schimbul de informații și adoptarea de inițiative comune, denumit Joint Communications Room (Biroul comun pentru comunicare), în cadrul căruia forțele de poliție ale UNFICYP sunt prezente în mod permanent și care funcționează șase zile pe săptămână. Prin aceste mecanisme, ambele părți și-au demonstrat angajamentul de a îmbunătăți comunicarea între forțele lor de poliție, de a coopera și de a-și oferi sprijin reciproc prin schimbul de informații în cazurile legate de răpiri, persoane reținute, droguri ilegale și bunuri furate[10]. CYPOL a descris cooperarea cu alte departamente guvernamentale relevante și cu administrația ESBA ca fiind foarte bună. Zona estică de suveranitate a Regatului Unit (ESBA) În general, imigrația neregulamentară prin ESBA a scăzut în perioada care face obiectul raportului. Ofițerii SBA descriu în continuare cooperarea în acest domeniu dintre Republica Cipru și birourile vamale și de imigrare din SBA ca fiind excelentă. În perioada care face obiectul raportului, 1 014 străini nu au primit permisiunea de a trece, majoritatea fiind cetățeni turci care trăiesc în partea de nord a Ciprului, iar restul, turiști din Iran, Rusia și Israel care au intrat prin partea de nord a Ciprului. Aceste persoane au fost orientate către punctul de trecere Agios Dhometios din Nicosia pentru a efectua formalitățile de intrare în Republica Cipru[11]. În total, 13 migranți aflați în situație neregulamentară au fost reținuți în ESBA[12], dintre care 5 intraseră în zonele controlate de guvern în mod legal, dar au rămas în zonele respective și după expirarea vizei. Ceilalți 8 au ajuns pe insulă prin partea de nord a Ciprului și au trecut linia de demarcație în mod neregulamentar. De asemenea, 5 călăuze[13] au fost arestate de către administrația SBA. În afara punctelor de trecere, poliția SBA desfășoară patrule-surpriză bazate pe o evaluare a riscului și pe datele furnizate de serviciile de informații, pentru a combate migrația neregulamentară. Aceste patrule sunt completate cu patrule ale birourilor vamale din SBA și ale trupelor militare aparținând administrației SBA. Câteva „puncte de trecere neautorizate” din satul Pergamos sau din apropierea acestuia (aflate parțial în SBA și parțial în partea de nord a Ciprului), care sunt încă folosite de localnici și de agricultori, sunt deosebit de dificil de controlat. Astfel cum s-a menționat în rapoartele anterioare privind linia verde, aceste „puncte de trecere neautorizate” reprezintă în continuare o sursă de îngrijorare, iar problema ar trebui tratată fără întârziere. Comisia a abordat problema „punctelor de trecere neautorizate” în discuțiile cu administrația SBA, invitând ofițerii SBA să găsească o soluție corespunzătoare, în conformitate cu cerințele prevăzute la articolul 5 alineatul (2) din Protocolul nr. 3 la Actul de aderare din 2003[14]. Administrația SBA a precizat că examinează posibilitatea de a pune în aplicare diferite opțiuni pentru soluționarea acestei probleme. 2. TRECEREA MĂRFURILOR PESTE LINIA DE DEMARCAȚIE 2.1. Valoarea schimburilor comerciale În temeiul articolului 8 din Regulamentul (CE) nr. 1480/2004 al Comisiei[15], Camera de Comerț Cipriotă Turcă (denumită în continuare CCCT), precum și autoritățile Republicii Cipru au transmis lunar rapoarte cu privire la tipul, volumul și valoarea mărfurilor pentru care au fost emise documente de însoțire. Rapoartele ambelor părți includ mărfurile care au trecut în zonele controlate de guvern prin punctele de trecere Pergamos și Strovilia, aflate sub autoritatea administrației SBA. Potrivit rapoartelor CCCT, valoarea totală a mărfurilor pentru care au fost emise documente de însoțire în 2012 s-a ridicat la 9 584 410 EUR, în timp ce valoarea mărfurilor care au fost efectiv comercializate a fost de 8 945 347 EUR[16]. În 2012, schimburile comerciale peste linia verde au fost de trei ori mai reduse decât în 2011. Această scădere substanțială se explică prin faptul că vânzarea de energie electrică dinspre partea de nord a Ciprului către zonele controlate de guvern, care a fost rezultatul unor circumstanțe excepționale, s-a întrerupt în martie 2012. Pentru anul 2012, vânzarea de energie electrică s-a ridicat la 4 748 881 EUR (reprezentând 53 % din schimburile comerciale). Vânzarea de energie electrică, chiar dacă înregistrează valori mai mici decât în 2011, a avut un impact asupra schimburilor comerciale peste linia verde în 2012. Dacă nu se ia în considerare vânzarea de energie electrică, valoarea totală a mărfurilor pentru care au fost emise documente de însoțire se ridica, potrivit CCCT, la 4 835 528 EUR, în timp ce valoarea mărfurilor care au fost efectiv comercializate a fost de 4 196 465 EUR. Față de 2011, aceste cifre indică o scădere semnificativă, de 22 %, a schimburilor comerciale realizate în mod regulat peste linia verde. Conform rapoartelor furnizate de autoritățile Republicii Cipru, valoarea comercială totală a mărfurilor, inclusiv a energiei electrice, care au trecut linia de demarcație a crescut cu 303 %, ajungând astfel la 8 788 890 EUR. Valoarea comercială totală a mărfurilor (dacă nu se iau în considerare vânzările de energie electrică) care au trecut linia de demarcație a scăzut semnificativ, cu 17 %, de la 4 827 454 EUR în 2011 la 4 040 018 EUR. Această tendință se datorează în principal unei scăderi a comerțului cu deșeuri de cupru, materialele de construcții și pește proaspăt, care poate fi explicată prin criza economică (întreruperea aproape completă a lucrărilor de construcție și închiderea restaurantelor). Diminuarea generală a schimburilor comerciale ar putea indica, de asemenea, o scădere a interdependenței economice dintre cele două comunități. Deși nu intră în domeniul de aplicare al RLV, schimburile comerciale cu produse provenind din zonele controlate de guvern și destinate părții de nord a Ciprului au scăzut cu aproximativ 50 %, de la 2 272 493 EUR în 2011 la 1 014 067 EUR în 2012, conform datelor furnizate de către Camera de Comerț și Industrie din Cipru (CCIC). În 2011, schimburile comerciale cu produse provenind din zonele controlate de guvern și destinate părții de nord a Ciprului au fost neobișnuit de ridicate, mai ales datorită achiziționării de echipamente electrice în cadrul unui proiect finanțat de UE. Schimburile comerciale cu produse provenind din zonele controlate de guvern și destinate părții de nord a Ciprului reprezintă, prin urmare, 11,3 % din schimburile comerciale efectuate în sens invers (7,85 % în 2011). Cu toate acestea, în cazul în care se analizează schimburile comerciale realizate peste linia verde fără a se ține seama de vânzările de energie electrică, schimburile comerciale cu produse provenind din zonele controlate de guvern și destinate părții de nord a Ciprului reprezintă 24 % din comerțul efectuat în sens invers (46 % în 2011). Comunitatea cipriotă turcă aplică în continuare un regim comercial care, în principiu, „reflectă” restricțiile prevăzute de RLV. Însă acest regim nu se aplică întotdeauna în mod sistematic, ceea ce face dificilă stabilirea de relații comerciale durabile. Comunitatea cipriotă turcă a declarat în mod deschis că principalul motiv îl reprezintă protejarea activităților economice locale. 2.2. Tipul de mărfuri În 2012, după energia electrică, cele mai comercializate produse au fost cele din plastic, urmate de materialele de construcții/articolele din piatră și peștele proaspăt[17]. În perioada care face obiectul raportului, au fost introduse unele produse noi, precum fructul pasiunii, țelina, sfecla de zahăr și cablurile cu fibră optică, dar acestea au avut un impact foarte redus asupra comerțului[18]. În perioada care face obiectul prezentului raport, toate schimburile comerciale peste linia de demarcație au fost intrainsulare și nu s-au înregistrat exporturi nici către alte state membre ale UE, nici către țări terțe. 2.3. Nereguli În perioada de raportare, nu au existat nereguli. 2.4. Obstacole și dificultăți în ceea ce privește circulația mărfurilor Obstacolele în calea comerțului peste linia de demarcație persistă și acest lucru se reflectă și în scăderea cu 22 % a volumului schimburilor comerciale. Astfel cum se preciza în rapoartele anterioare, problema camioanelor cipriote turce care trec în zonele controlate de guvern nu este încă rezolvată în mod satisfăcător. Potrivit Comisiei, facilitarea circulației vehiculelor utilitare cipriote turce ar contribui la dezvoltarea economică a comunității cipriote turce. Serviciile Comisiei au demarat discuții tehnice cu autoritățile competente ale Republicii Cipru la începutul anului 2012 pentru a rezolva problema și a găsi măsuri viabile care să poată soluționa în principal problemele de siguranță rutieră. În ciuda propunerilor concrete din partea Comisiei de a aplica modalități mai proporționate de abordare a problemelor de siguranță rutieră, cum sunt cele legate de controalele rutiere, nu se pot raporta progrese. Prin urmare, niciun vehicul utilitar cipriot turc de peste 7,5 tone nu poate trece linia de demarcație, cu excepția cazului în care dispune de documentele eliberate de Republica Cipru. Autoritățile din Republica Cipru au informat Comisia că pun în aplicare dispoziții pentru a facilita obținerea de către cetățenii ciprioți turci a certificatelor de inspecție tehnică și a permiselor de conducere pentru profesioniști. În august 2012, Comisia a fost informată că un lot de 180 de tone de cartofi a fost blocat la punctul de trecere pentru controale suplimentare legate de pesticide, în urma deciziei Ministerului Sănătății din Cipru, care dorea să pună cartofii în carantină, în ciuda faptului că lotul dispunea de certificatele fitosanitare UE necesare, eliberate de un expert independent. Ca urmare a intervenției expertului UE, a Comisiei și a CCCT, problema a fost soluționată. La fel ca în 2011, în 2012 au apărut unele probleme legate de produsele alimentare și în special de alimentele prelucrate. Autoritățile din Republica Cipru au interzis trecerea alimentelor prelucrate, invocând preocupările exprimate de serviciile de sănătate în ceea ce privește procesul de producție în partea de nord a Ciprului. Comisia a informat autoritățile Republicii Cipru că, deși acestea pot preleva eșantioane din produse pentru analize suplimentare, nu ar trebui să împiedice trecerea tuturor alimentelor prelucrate. Însă nici până în prezent, alimentele prelucrate nu sunt autorizate să treacă linia. La fel ca în anii precedenți, comercianții ciprioți turci declară în continuare că se confruntă cu dificultăți în ceea ce privește stocarea produselor în magazine și publicitatea produselor și serviciilor în zonele controlate de guvern, ceea ce constituie un obstacol în calea schimburilor comerciale. Aceste dificultăți ar putea reflecta o reticență larg răspândită în rândul ciprioților greci în ceea ce privește cumpărarea de produse purtând o marcă cipriotă turcă, acest fenomen reprezentând o barieră în calea schimburilor comerciale. În plus, s-a menționat că, atunci când doresc să intre în relații comerciale cu cealaltă comunitate, comercianții din ambele comunități se confruntă cu multe obstacole de ordin administrativ. Operatorii economici din ambele părți trebuie să fie liberi să se angajeze în relații comerciale, pe baza propriilor cerințe de afaceri, fără să se confrunte cu vreo presiune. 2.5. Contrabanda de mărfuri Contrabanda cu mărfuri peste linia de demarcație rămâne în 2012 la același nivel ca în 2011; Republica Cipru a efectuat 1 305 de operațiuni de confiscare (față de 1 538 în perioada anterioară). Autoritățile SBA au desfășurat 218 operațiuni de confiscare la punctele oficiale de trecere de la Pergamos și Strovilia. Cu toate acestea, contrabanda cu mărfuri rămâne larg răspândită, reflectând natura geografică a liniei de demarcație care se pretează activităților clandestine pe toată lungimea sa. Operațiunile de control se desfășoară în zone situate în apropierea liniei de demarcație, pentru a combate unele probleme sezoniere, cum ar fi în special transportul vânatului/păsărilor sălbatice sau al petardelor de focuri de artificii (și prin ESBA) către zonele controlate de guvern. Printre articolele confiscate se numără mai ales țigările și tutunul, produsele de origine animală, produsele lactate, precum și poșetele și produsele textile contrafăcute. Numărul cazurilor de infracțiuni ajunse în fața tribunalelor districtuale pentru contrabandă a fost de 9 în 2010 și 0 în 2011 și 2012. Pentru majoritatea cazurilor raportate, o sancțiune administrativă este impusă în locul procedurilor judiciare. Majoritatea mărfurilor au fost detectate la punctele de trecere autorizate, însă și în apropiere de Pyla, de zonele de suveranitate ale Regatului Unit, de Potamia și de zona tampon de lângă Zodia. În ceea ce privește aprovizionarea tradițională a populației cipriote turce din satul Pyla, situat în zona tampon [articolul 4 alineatul (10) din RLV], cantitățile de materiale de construcție, pește, țigări etc. sunt monitorizate și înregistrate de administrația ESBA. ESBA a observat o creștere semnificativă a cantității de tutun rulat manual, care probabil depășește cererea. ESBA și-a exprimat intenția de a discuta această problemă cu comunitatea cipriotă turcă din Pyla. 2.6. Facilitarea schimburilor comerciale Comisia caută în continuare modalități de stimulare a schimburilor comerciale peste linia de demarcație. În 2011, Comisia a eliminat obligația conform căreia cartofii comercializați peste linia verde trebuiau să fie cultivați direct din cartofi de sămânță certificați. În 2012 nu au avut loc schimburi comerciale cu cartofi necultivați direct din cartofi de sămânță certificați, însă primul lot a fost comercializat la începutul anului 2013. CCCT a menționat, de asemenea, un interes general în ridicarea interdicției privind schimburile comerciale cu animale vii și produse de origine animală, cu condiția ca aceste schimburi să se conformeze normelor și reglementărilor UE. CCCT ar fi în special interesată de demararea rapidă a schimburilor comerciale cu pești de crescătorie și zer nedestinat consumului uman. Comisia analizează în prezent aceste solicitări. Republica Cipru și-a exprimat în repetate rânduri dorința de a examina posibilitatea extinderii listei mărfurilor care pot să treacă în zonele controlate de guvern. Comisia a continuat să îi semnaleze Republicii Cipru îngrijorarea sa în ceea ce privește circulația mărfurilor dinspre zonele controlate de guvern prin partea de nord a Ciprului și înapoi către zonele controlate de guvern prin punctul de trecere Limnitis. Deoarece RLV este unicul instrument juridic care reglementează orice tip de circulație a mărfurilor și a persoanelor peste linia de demarcație, Comisia va pregăti o modificare a RLV pentru a alinia această practică în funcție de legislația UE. În urma unor consultări fructuoase cu toate părțile interesate, această chestiune este pe cale de a fi rezolvată, prin prezentarea propunerii sus­menționate. [Această propunere a fost prezentată la 13.5.2013.] 3. CONCLUZII După cum se menționează și în rapoartele anterioare, controlul liniei de demarcație la punctele de trecere autorizate este satisfăcător. În perioada care face obiectul raportului, numărul imigranților aflați în situație neregulamentară reținuți pare să confirme o tendință descendentă, însă trecerea neregulamentară a resortisanților țărilor terțe rămâne în continuare un motiv de îngrijorare. Comisia consideră că intensificarea acțiunilor de supraveghere a liniei de demarcație între punctele de trecere, desfășurate de Republica Cipru și administrația ESBA, ar reprezenta o contribuție importantă la combaterea migrației neregulamentare și a contrabandei de mărfuri. De asemenea, Comisia invită administrația ESBA să găsească o soluție potrivită pentru a trata problema punctelor de trecere „neautorizate”. Comisia a notat cu îngrijorare câteva incidente care au avut loc la punctele de trecere la începutul anului 2012 și va păstra în continuare contactul cu autoritățile Republicii Cipru pentru a fi informată de orice evoluție a situației care ar putea indica o modificare a politicii. În 2012, valoarea schimburilor comerciale peste linia de demarcație a fost de trei ori mai mică decât în 2011. Această scădere puternică se explică prin faptul că vânzarea de energie electrică dinspre partea de nord a Ciprului către zonele controlate de guvern, care a fost aprobată în iulie 2011, a încetat în martie 2012. Dacă nu se iau în considerare vânzările de energie electrică, schimburile comerciale realizate în mod regulat peste linia verde au scăzut în mod semnificativ și pentru a patra oară consecutiv de la intrarea în vigoare a RLV în 2004 (cu 17 %, de la 4 827 454 EUR în 2011 la 4 040 018 EUR), parțial ca urmare a recesiunii economice. Cele mai vândute produse au fost, în afară de energia electrică, produsele din materiale plastice, materialele de construcții, produsele din piatră și peștele proaspăt. Amploarea globală a schimburilor comerciale rămâne încă limitată, parțial din cauza domeniului de aplicare restrâns al regulamentului. Anumite obstacole în calea schimburilor comerciale au persistat în perioada care face obiectul raportului. Vehiculele comerciale cipriote turce, în special camioanele de peste 7,5 tone și autobuzele, pot circula liber în toată insula doar în cazul în care permisele și certificatele sunt obținute în zonele controlate de guvern. Serviciile Comisiei au avut discuții cu serviciile relevante ale Republicii Cipru cu scopul de a se găsi o soluție viabilă la această problemă. Cu toate acestea, nu se pot raporta progrese în acest stadiu. Nu se pot raporta încă progrese suplimentare nici în ceea ce privește celelalte dificultăți raportate la punctul 2.4. Contrabanda cu mărfuri peste linia de demarcație pare a se fi diminuat, rămânând însă în continuare larg răspândită. Circulația mărfurilor provenind din zonele controlate de guvern care trec pe la punctul de trecere Limnitis prin partea de nord a Ciprului și se întorc în zonele controlate de guvern nu este conformă cu legislația UE și necesită o modificare a Regulamentului privind linia verde. Această modificare este în curs de adoptare. Concluzia generală este că Regulamentul privind linia verde continuă să ofere o bază funcțională care permite trecerea persoanelor și a mărfurilor dinspre și către zonele Republicii Cipru controlate de guvern. Cu toate acestea, Comisia este îngrijorată de scăderea atât a numărului de treceri efectuate de persoane, cât și a volumului comercial, care este legată de criza economică, însă ar putea indica, de asemenea, o scădere a interdependenței economice dintre cele două comunități. În acest context, Comisia se bazează pe cooperarea efectivă din partea Republicii Cipru pentru a asigura aplicarea eficace a Regulamentului (CE) nr. 866/2004 al Consiliului. Comisia va continua să monitorizeze punerea în aplicare a regulamentului. [1] JO L 161, 30.4.2004, p. 128. Regulament modificat ultima dată prin Regulamentul (CE) nr. 587/2008 al Consiliului (JO L 163, 24.6.2008, p. 1) – cunoscut sub denumirea de „Regulamentul privind linia verde”. [2] A se vedea considerentul 3 din Regulamentul privind linia verde. [3] Autoritățile Republicii Cipru nu păstrează evidența numărului de ciprioți greci care revin în zonele controlate de guvern sau a numărului de ciprioți turci care revin în partea de nord a Ciprului (a se vedea anexa VII). [4] RLV nu prevede obligația întocmirii de rapoarte cu privire la acest trafic. [5] Articolul 10 din RLV. [6] Această cifră nu include numărul de persoane care nu sunt autorizate să treacă linia verde, dat fiind că Republica Cipru nu păstrează statistici oficiale privind aceste date. Cu toate acestea, CYPOL estimează că, în 2012, aproximativ 2 500 de persoane nu au fost autorizate să treacă în zonele controlate de guvern. [7] Turcia: 807, Siria: 438, Turkmenistan: 117, Irak: 83, Pakistan: 69. [8] Turcia: 318, Pakistan: 93, Moldova: 71, Turkmenistan: 65, Siria: 46. [9] Acest comitet este unul dintre cele șapte comitete specializate formate în cadrul măsurilor de consolidare a încrederii între cele două comunități cu sprijinul ONU și constituie un rezultat direct al unui acord încheiat între cei doi responsabili ciprioți, la 21 mai 2008. [10] Raportul Secretarului General privind operațiunea Organizației Națiunilor Unite în Cipru, 7 ianuarie 2013. [11] Cifrele sunt, printre altele, pentru: Turcia: 478, Iran: 40, Rusia: 40, Israel: 34. [12] Uzbekistan: 3, Irak: 2, India: 2, Iran: 1, Egipt: 1, Moldova: 1, Sri Lanka: 1, China: 1, Vietnam: 1. [13] 4 ciprioți greci și 1 iranian. [14] JO L 236, 23.9.2003, p. 940. [15] Regulamentul (CE) nr. 1480/2004 al Comisiei din 10 august 2004, JO L 272, 20.8.2004, p. 3. [16] A se vedea anexele I, II și III la prezentul raport. [17] A se vedea anexa IV la prezentul raport. [18] Noile produse reprezintă 0,26 % din totalul schimburilor comerciale peste linia verde.